**EBAZPENA, 2017KO ABUZTUAREN 4KOA, TURISMO ETA OSTALARITZAKO ZUZENDARIARENA, ZEINAREN BIDEZ AGINTZEN BAITA ERABILERA TURISTIKOKO ETXEBIZITZA ETA LOGELEI BURUZKO DEKRETUA EGITEKO PROZEDURA HASI BAINO LEHENAGOKO KONTSULTA PUBLIKOA EGITEA.**

39/2015 Legearen 133.1 artikuluak ezartzen du izaera orokorreko xedapen arautzaileak prestatu baino lehen kontsulta publiko bat bideratuko dela administrazio eskudunaren webgunearen bitartez, eta jasoko dela zer iritzi duten etorkizuneko arauak uki ditzakeen subjektuek eta antolakunderik ordezkagarrienek arau horretan bertan adierazten diren alderdiei buruz.

Hori dela eta, interesdun guztiei jakinarazi behar zaie Eusko Jaurlaritzaren Turismo, Merkataritza eta Kontsumo Sailak erabilera turistikoko etxebizitza eta logelak erregulatzeko dekretua egiteko prozedura hasiko duela, Turismoari buruzko 13/2016 Legean aurreikusitakoa garatuz.

Horrenbestez, eta Turismo, Merkataritza eta Kontsumo Sailaren egitura organikoa eta funtzionala ezartzen dituen apirilaren 11ko 81/2017 Dekretuaren 7.g) eta 8.1.c) artikuluetan aitortutako eskumenekin bat etorriz,

**EBAZTEN DUT:**

LEHENA.- Erabilera turistikoko etxebizitza eta logelei buruzko dekretua egiteko prozedura hasi baino lehenagoko kontsulta publikoa www.*euskadi.eus* atarian argitaratzea agintzea.

BIGARRENA.- Argitalpen hori 2017ko irailaren 4ra arte mantenduko da; izan ere, etorkizuneko arauak uki ditzakeen subjektuek eta antolakunderik ordezkagarrienek egun horretara arte izango dute ekimenari buruzko beren iritzia adierazteko aukera.

Vitoria-Gasteiz, 2017ko abuztuaren 4a.

TURISMO ETA OSTALARITZAKO ZUZENDARIA.

Maider Echevarría García.